*Tämä artikkeli kertoo kustantajasta ja kirjakauppiaasta. Senaattorista ja prokuraattorista kerrotaan artikkelissa Theodor Cederholm.*
Theodor Sederholm.
**Claes Theodor Sederholm** (9. tammikuuta 1832 Mäntsälä – 21. elokuuta 1881 Helsinki) oli suomalainen kirjakauppias, kirjankustantaja, toimittaja ja kirjailija. Hän käytti nimimerkkejä *Nils Thomas*, *Nisse* ja *ts*.

Sederholmin vanhemmat olivat Mäntsälän Saaren kartanon omistaja Clas Jakob Sederholm ja Johanna Fredrika Eek. Hän kävi Porvoon yläalkeiskoulua ja lukiota päästen ylioppilaaksi vuonna 1851. Sederholm opiskeli ranskan kieltä Sveitsissä 1857–1858. Hän toimi kirjakauppiaana ja kirjankustantajana Helsingissä vuodesta 1858 alkaen. Sederholm osti Öhmanin kirjakaupan ja sai samalla oikeudet J. L. Runebergin teosten kustantamiseen. Hän avasi sitten kirjakaupan Pohjois-Esplanaadin varrella ja vuonna 1862 hän perusti myös oman kirjapainon Annankadulle. Edistysmielisenä työnantajana tunnettu Sederholm laati säännöt vuonna 1869 perustetulle Helsingin Kirjaltajien Lukuyhdistykselle (Typografernas Läseförening), joka oli Suomen ensimmäinen ammattiyhdistys.

Sederholm oli Helsingin yliopiston konsistorin vt. amanuenssina vuosina 1863–1866 ja vakinaisena amanuenssina 1866–1876. Hän oli myös Taideteollisuuskoulun opettajana 1871–1874.

Sederholm oli vuodesta 1858 lähtien naimisissa Maria Kristina Sofia Blomqvistin kanssa, jonka isä Helsingin yliopiston oppineisuuden historian professori, kirjastonhoitaja Alexander Blomqvist. Heillä oli kahdeksan lasta, joista tunnettuja olivat geologi Jakob Johannes Sederholm (1863–1934) ja tilinatarkastaja Edvin Sederholm (1874–1951).

Teoksia
-------

* *Smärre dikter och berättelser*. Finska litteratur-sällskapet, Helsingfors 1858
* Carlo Goldoni: *Lilla kusin från Kuusamo: lustspel i en akt*. Sederholm, Helsingfors 1861 (vapaa ruotsinnos italiankielisestä alkuteoksesta *L'osteria della posta*)
* *I Finland: berättelser 1: Löjtnant Klingas dotter; Farbror Mårtens Helsingforsresa; Den vilda rosen*. Theodor Sederholms tryckeri, Helsingfors 1863
* *I Finland: berättelser 2: Klas Borgelins sjelfbiografi; Hedvig Stålarm; Fantasins gyckel; Unge Görans rese-äfventyr*. Theodor Sederholms tryckeri, Helsingfors 1865
* *I Finland: berättelser 3: Städerskan; En skalds öden och missöden; Fältprostens gossar*. Theodor Sederholms tryckeri, Helsingfors 1867

Lähteet
-------

* Theodor Sederholm SKS:n kirjailijamatrikkelissa (toimimaton linkki)
* Theodor Sederholmin elämäkerta Kansallisbiografiassa
* Kotivuori, Yrjö: Claes Teodor Sederholm. *Ylioppilasmatrikkeli 1640–1852*. Helsingin yliopiston verkkojulkaisu 2005. Luettu 5.2.2010.
* Helsingin yliopiston opettaja- ja virkamiesmatrikkeli 1640-1917, osa P-Ö
* Kertomuksia Helsingin kortteleista osa 24: Lammas - Helsingin kirjaltajat avasivat tien ay-liikkeelle. Helsingin Sanomat 14.1.2006 (Arkistoitu – Internet Archive)

Viitteet
--------

1. ↑  Aikalaiskirja 1934


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)
* Ruotsi

 |
|  |
| Taiteenala | 
* KulturNav

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo
* Ylioppilasmatrikkeli 1640–1852

 |

 |